V bloku mal Filip laboratórium na pestovanie marihuany. Biznis mu zmarila polícia.
KOŠICE. V byte na Jasuschovej ulici prekvapil políciu nález laboratória na pestovanie marihuany. Požiadala hasičov o otvorenie bytu na treťom poschodí.
Keď dorazili, muži zákona už boli v chodbe bytu, ale nevedeli sa dostať do jednej z izieb.
"Dvere sa otvárali smerom do chodby, preto bol problém ich vyraziť . Pomocou páčidla sme priestor sprístupnili polícii," povedali nám chlapi v modrých uniformách.
Policajti neverili vlastným očiam. Vnútri objavili pestovateľskú základňu marihuany.
"Pri domovej prehliadke našla polícia v byte 57 kusov rastlín konope (Cannabis), z ktorých by po vysušení bolo možné pripraviť najmenej 2726 obvykle jednorazových dávok drogy. Našla sa aj ďalšia sušina rastliny na najmenej 63 jednorazových dávok. Celková hodnota predstavuje minimálne 8237 eur," povedala nám krajská policajná hovorkyňa Jana Mésarová.
Hrozí mu 15 rokov
Policajti tiež v byte na treťom poschodí našli rôzne komponenty na vypestovanie drog.
"Zaistené veci budú podrobené expertíznemu skúmaniu. Krajský vyšetrovateľ odboru kriminálnej polície vzniesol obvinenie voči 30-ročnému Filipovi S. z Košíc za obzvlášť závažný zločin nedovolenej výroby omamných a psychotropných látok.
Filip v byte býval prechodne a drogy vyrábal, prechovával a potom predával iným osobám.
V prípade dokázania viny mu hrozí trest odňatia slobody 10 až 15 rokov. Po vykonaní potrebných procesných úkonov bude vyšetrovateľom PZ spracovaný podnet na jeho väzobné stíhanie.